**Podrobneje o vsebini posodobljenega NEPN (2024)**

**Vsebinski poudarki:** **ključni cilji, jedrska energija, izstop iz premoga, hidroenergija, scenariji, promet** (18. december 2024)

Pripravo Celovitega nacionalnega energetskega in podnebnega načrta (NEPN) in njegove posodobitve določa Uredba (EU) 2018/1999, ki je kot EU pravni akt neposredno pravno zavezujoča za Slovenijo.

Zvišanje energetskih in podnebnih ciljev do 2030 na ravni Evropske unije (Pripravljeni na 55 in REPowerEU) se odraža v novem posodobljenem NEPN – ta je bolj ambiciozen, predvsem pri zmanjševanju emisij toplogrednih plinov (TGP), obnovljivih virih energije (OVE) in učinkoviti rabi energije (URE).

**PREGLED KLJUČNIH CILJEV**

**Zmanjševanje emisij TGP**

* **Sektorji, ki niso vključeni v sistem trgovanja s pravicami do emisij toplogrednih plinov (neETS): višji cilj**, kot je bil določen s prenovljeno Uredbo o delitvi bremen, ki določa za Slovenijo minus 27 odstotkov, posodobljeni NEPN pa predlaga minus **28 odstotkov** glede na leto 2005.
* **Znižanje skupnih emisij TGP**, upoštevajoč tudi izstop iz premoga, **vsaj za 55 odstotkov do leta 2033** (in od **35 do 45 odstotkov do leta 2030** glede na 2005 – odvisno od obsega zmanjšanja delovanja Termoelektrarne Šoštanj).
* Zmanjšanje **emisij TGP v stavbah za vsaj 70 odstotkov** do leta 2030 glede na leto 2005.
* **Razogljičenje proizvodnje električne energije** z izstopom iz premoga najkasneje do leta 2033 po načelih pravičnega prehoda (glede na razogljičenje oskrbe s plini, do leta 2040/2050 razogljiči še preostali manjši delež proizvodnje električne energije).
* Ukinjanje spodbud za rabo fosilnih goriv do leta 2030.

**OVE**

**Zvišanje deleža OVE na vsaj 33 odstotkov v končni rabi energije do 2030:**

* Vsaj 55 odstotni delež OVE pri proizvodnji električne energije (OVE je prednostna usmeritev pri proizvodnji električne energije).
* Vsaj 45 odstotni delež OVE pri ogrevanju in hlajenju.
* Vsaj 26 odstotni delež OVE v prometu.

**URE**

Sistematično izvajanje ukrepov, **da** **raba končne energije ne bo presegla 50,2 TWh (4.320 ktoe):**

* zmanjšanje za 11,1 odstotka glede na referenčni scenarij 2020,
* sledimo načelu »energetska učinkovitost na prvem mestu«,
* **zmanjšanje rabe končne energije v stavbah za 15 odstotkov do 2030** glede na leto 2020,
* zmanjšanje rabe končne energije v javnem sektorju do 2030 za **1,9 odstotka** letno glede na izhodiščno leto,
* letna prenova 3 odstotkov skupne tlorisne površine stavb v javnem sektorju.

**Energetska varnost in notranji trgi**

* Zagotavljanje zanesljive in konkurenčne oskrbe z energijo - **diverzifikacija dobavnih virov in poti, proizvodnih zmogljivosti, lokacij, tehnologij in energentov** pri oskrbi z energijo.
* Vsaj 85 odstotkov oskrbe z električno energijo iz proizvodnih naprav v Sloveniji do 2030 in 100% do leta 2040 ter **zagotavljanje zadostnih proizvodnih zmogljivosti.**
* Vsaj 75 odstotkov potrebne moči v kritičnih urah obremenitev prenosnega elektroenergetskega omrežja z domačimi proizvodnimi kapacitetami,
* **Nadaljevanje izkoriščanja jedrske energije** in čim prej in ne pozneje kot leta 2028 **sprejeti kakovostno in transparentno** **odločitev o gradnji nove jedrske elektrarne.**
* **Pospešen razvoj tehnologij, infrastrukture in storitev za shranjevanje energije** (črpalne hidroelektrarne, sistemi za hranjenje električne energije, pretvorniki v vodik) in prožnosti.
* **Zagotavljanje zanesljive in konkurenčne oskrbe s plini**, postopni prehod na OVE in NO pline (vsaj 10 odstotkov do leta 2030).
* Zmanjševanje uvozne odvisnosti tudi z domačo proizvodnjo obnovljivih in nizkoogljičnih plinastih in tekočih goriv (do 2030 vsaj 5 odstotni delež plinastih goriv in 1 odstotek tekočih goriv iz virov v Sloveniji).
* Zagotoviti dodatne finančne, človeške in tehnične vire za **pospešitev celovitega razvoja in vodenja omrežja za distribucijo električne energije.**
* Omogočiti **blaženje in zmanjševanje energetske revščine** s ciljem zmanjšanja deleža energetsko revnih gospodinjstev do leta 2030 do vrednosti največ med 4,6 in 3,8 odstotka: izvesti naložbe v URE in OVE v najmanj 8000 energetsko revnih gospodinjstvih do leta 2030.

**Raziskave, inovacije in konkurenčnost:** povečanje vlaganj v raziskave in razvoj na najmanj **3,5 odstotka BDP**, od tega 1,25 odstotka BDP javnih sredstev do leta 2030.

**Nekateri drugi cilji**

* Pospešeno umeščanje OVE in elektroenergetske infrastrukture v prostor.
* Pospešena solarizacija streh v javnem sektorju.
* Zvišanje stopnje energijskih prenov stavb (postopne celovite prenove, trajnostna prenova, višina subvencije odvisna od dohodkov).
* Povečanje odpornosti elektrodistribucijskega omrežja proti motnjam; diverzifikacija proizvodnih virov, tehnologij in lokacij (OVE, JE, nizkoogljični viri).

**Jedrska energija**

* Nadaljevanje izkoriščanja jedrske energije in ohranjanje odličnosti pri obratovanju jedrskih objektov v Sloveniji.
* Čim prej in ne pozneje kot **leta 2028** pripraviti vse potrebne podlage ter sprejeti kakovostno in transparentno odločitev o gradnji nove jedrske elektrarne.
* Jedrski scenarij predvideva postavitev nove jedrske elektrarne do 2040 ter izgradnjo manjšega modularnega reaktorja do 2050 (moč okrog 250 MW).
* Scenarij DU-JE se do leta 2030 ne razlikuje od scenarija 100 odstotkov OVE, po letu 2030 pa manj intenziven razvoj OVE, razlika še večja po letu 2040.
* Ocena učinkov obeh scenarijev (DU-JE in DU-OVE) po letu 2030 je v NEPN zaradi velike negotovosti vhodnih podatkov preliminarna in indikativna, zato ne more biti podlaga za sprejem odločitve o JEK2.

**Izstop iz premoga**

* Izstop iz premoga najkasneje do leta 2033 - **pravočasno je treba zagotoviti oziroma ohraniti diverzifikacijo virov, tehnologij in lokacij** za zanesljivo oskrbo z EE:
* **OVE:** pospešeno uvajanje OVE
* **plinske kapacitete**: ~500 MW ter
* **hranilniki**: ČHE Kozjak, vsaj 400 MW baterij in 100 MW elektrolizerjev,

To je poleg URE ključna prioriteta, zato do leta 2030 ni razlik med scenarijema (DU-JE in DU–OVE).

**Hidroenergija (HE)**

* Nove hidroelektrarne so **ključne iz vidika zagotavljanja zanesljivosti oskrbe z električno energijo – dodatno 500 GWh/140 MW do leta 2040.**
* V okviru DU-JE izdelan tudi dodatni podscenarij **brez izgradnje novih velikih hidroelektrarn,** kjer se:
* proizvodnja HE nižja za 500 GWh/leto (~0,9 odstotne točke cilja OVE), primanjkljaj pa pokrijejo plinske termoelektrarne in uvoz električne energije, posledično povečanje emisij TGP za več kot 95 kt CO2/leto,
* ni možna izgradnja dodatne ČHE - kapaciteta 180 MW, 2,6 GWh kapaciteta hranjenja, kar znižuje učinkovito integracijo dodatnih SE (~1 GW) - oz. dražjo izgradnjo baterijskih hranilnikov.

**Primerjava scenarijev DU-JE in DU-OVE**

* Do leta 2030: med njima ni razlik – enako dosegata cilje in imata pozitivne makroekonomske učinke glede na scenarij z obstoječimi ukrepi.
* Do leta 2040 ni razlike med scenarijema glede končne rabe energije, le pri oskrbi z električno energijo:
* **DU-JE** dosega višjo pokritost rabe električne energije s proizvodnjo v Sloveniji z izgradnjo jedrske elektrarne ter posledično nekoliko boljši kazalec zanesljivosti oskrbe (LOLE), nekoliko nižji delež OVE, razlike v emisijah in makroekonomskih učinkih pa so minimalne.
* **DU-OVE** zaradi manjše proizvodnje električne energije v Sloveniji je pokritost rabe električne energije nižja, v zimskem času zahteva več uvoza električne energije, posledično pa dosega slabši kazalec zanesljivosti oskrbe (LOLE), ki pa še ustreza kriterijem strateške zanesljivosti.

**Promet**

* Predstavlja velik izziv glede zmanjšanja emisij TGP: prispeva največ emisij in je največji porabnik energije;
* Sektorski cilj na področju emisij v prometu minus 1 odstotek do leta 2030;
* Vsaj 26 odstotni delež OVE v prometu;
* V prvi fazi bo potrebno pozornost nameniti železniškemu prometu in ukrepom trajnostne mobilnosti za razbremenitev gostega prometa in zmanjšanje ogljičnega odtisa;
* Večja prometna infrastruktura do 2030 ne bo mogla biti zgrajena, zato bo promet ključen sektor tudi v obdobju 2030-2040, pri čemer je treba danes ustrezno prostorsko načrtovati, da bo izvedba uspešna.